DA Den Europæiske Unions Tidende L 121/12

RÅDETS AFGØRELSE (EU) 2015/772

af 11. maj 2015

om nedsættelse af et beskæftigelsesudvalg og om ophævelse af afgørelse 2000/98/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 150,

under henvisning til udtalelse fra Europa-Parlamentet,

ud fra følgende betragtninger:

(1) I artikel 5 i traktaten fastsættes, at Unionen skal træffe foranstaltninger med henblik på at sikre samordning af medlemsstaternes beskæftigelsespolitikker med henblik på at øge deres effektivitet ved udvikling af en samordnet beskæftigelsesstrategi.

(2) I afsnit IX i traktatens tredje del fastsættes de procedurer, som medlemsstaterne og Unionen skal anvende med henblik på at udvikle en samordnet strategi for beskæftigelse og især for fremme af en veluddannet, velkvalificeret og smidig arbejdsstyrke og arbejdsmarkeder, som reagerer på økonomiske forandringer.

(3) Under udførelsen af sine opgaver, som omfatter rådgivning og bidrag til Rådets og Kommissionens arbejde, bør beskæftigelsesudvalget (»udvalget«) bidrage til at sikre, at den europæiske beskæftigelsesstrategi, den makroøkonomiske politikkoordinering og den økonomiske reformproces udformes og gennemføres på en konsekvent og gensidigt understøttende måde.

(4) Udvalget bør arbejde tæt sammen med arbejdsmarkedets parter, især dem, der er repræsenteret i det sociale trepartstopmøde om vækst og beskæftigelse som nedsat ved Rådets afgørelse 2003/174/EF (1).

(5) I sine konklusioner fra den 27. og 28. juni 2013 anførte Det Europæiske Råd, at Den Økonomiske og Monetære Unions sociale dimension bør styrkes. Som et første skridt er det vigtigt at forbedre overvågningen af og tage hensyn til den sociale og arbejdsmarkedsrelaterede situation i Den Økonomiske og Monetære Union, navnlig ved at anvende relevante sociale og beskæftigelsesmæssige indikatorer i det europæiske semester. Det er også vigtigt at sikre bedre samordning af beskæftigelsespolitikkerne og social- og arbejdsmarkedspolitikkerne med fuld respekt for de nationale kompetencer.

(6) I sine konklusioner fra den 24. og 25. oktober 2013 anførte Det Europæiske Råd, at samordningen af den økonomiske politik, beskæftigelsespolitikken og social- og arbejdsmarkedspolitikken vil blive styrket yderligere i overensstemmelse med de eksisterende procedurer, samtidig med at de nationale kompetencer respekteres fuldt ud. Det Europæiske Råd var af den overbevisning, at dette kræver, at der arbejdes videre med at styrke samarbejdet mellem de forskellige rådssammensætninger for at sikre sammenhæng mellem disse politikker i overensstemmelse med de fælles mål.

(7) Nærværende afgørelse bør afspejle det europæiske semesters udvikling og udvalgets rolle i denne proces. Navnlig fastsætter Rådets forordning (EF) nr. 1466/97 (2), at Det Økonomiske og Finansielle Udvalg, Udvalget for Økonomisk Politik, Beskæftigelsesudvalget og Udvalget for Social Beskyttelse skal høres inden for rammerne af Det Europæiske Semester, når det er relevant. Europa-Parlamentets og Rådets forordning (EU) nr. 1176/2011 (3) fastsætter endvidere, at de dybdegående undersøgelser, hvor det er hensigtsmæssigt, tager hensyn til eventuelle henstillinger eller opfordringer fra Rådet til medlemsstaterne. Den fastsætter også, at en korrigerende handlingsplan for enhver medlemsstat, for hvilken der er indledt en procedure i forbindelse med uforholdsmæssigt store ubalancer, tager hensyn til de politiske foranstaltningers økonomiske og sociale indvirkninger og skal være i overensstemmelse med de overordnede retningslinjer for den økonomiske politik og beskæftigelsesretningslinjerne.

(8) Udvalget og de EU-organer, der er involveret i samordningen af de økonomiske og sociale politikker, navnlig Det Økonomiske og Finansielle Udvalg, Udvalget for Økonomisk Politik og Udvalget for Social Beskyttelse, bør arbejde tæt sammen. Når det er hensigtsmæssigt og gensidig aftalt mellem de involverede udvalg, kan udvalgets samarbejde med Udvalget for Social Beskyttelse, Det Økonomiske og Finansielle Udvalg og Udvalget for Økonomisk Politik omfatte tilrettelæggelsen af fælles møder, navnlig i forbindelse med udvalgenes respektive roller i det europæiske semester.

(9) For at udvalget kan opfylde sit traktatfæstede mandat effektivt, og for at muliggøre den nødvendige fleksibilitet for at tilpasse tidsplanen for udvalgets aktiviteter, navnlig inden for rammerne af det europæiske semesters cyklus, bør forvaltningsbestemmelserne vedrørende udvalgets funktion revideres med effektivitet og kontinuitet for øje.

(10) Rådets afgørelse 2000/98/EF (4) bør ophæves —

VEDTAGET DENNE AFGØRELSE:

Artikel 1

Nedsættelse

Der nedsættes herved et beskæftigelsesudvalg (»udvalget«) med rådgivende status, som skal fremme samordningen mellem medlemsstaterne vedrørende beskæftigelses- og arbejdsmarkedspolitikkerne i fuld overensstemmelse med traktaten og under hensyn til Unionens institutioners og organers beføjelser.

Artikel 2

Opgaver

1. Udvalget har til opgave:

a) at overvåge beskæftigelsessituationen og beskæftigelsespolitikkerne i medlemsstaterne og Unionen

b) med forbehold af traktatens artikel 240 at afgive udtalelser på Rådets eller Kommissionens anmodning eller på eget initiativ, og at bidrage til forberedelsen af Rådets arbejde som nævnt i traktatens artikel 148.

2. Med henblik på stykke 1 skal udvalget navnlig tilstræbe:

a) at fremme hensynet til målet om et højt beskæftigelsesniveau, når EU-politikker og -aktiviteter udformes og gennemføres

b) at bidrage til den procedure, der skal føre til vedtagelsen af de overordnede retningslinjer for de økonomiske politikker med henblik på at sikre sammenhæng mellem retningslinjerne for beskæftigelsen og disse retningslinjer og bidrage til synergien mellem den europæiske beskæftigelsesstrategi, den makroøkonomiske politikkoordinering og den økonomiske reformproces på en gensidigt understøttende måde

c) at deltage aktivt i den makroøkonomiske dialog på EU-plan

d) at bidrage til alle aspekter af det europæiske semester inden for sit mandat og rapportere om disse til Rådet

e) at fremme udveksling af oplysninger og erfaringer mellem medlemsstaterne og med Kommissionen.

3. Hvert år skal udvalget vedtage et arbejdsprogram under hensyntagen til Rådets og Kommissionens politiske prioriteter. Arbejdsprogrammet forelægges Rådet.

4. Udvalget kan gøre brug af eksterne eksperter, når dette er hensigtsmæssigt.

Artikel 3

Medlemmer

1. Hver medlemsstat og Kommissionen udpeger to medlemmer til udvalget. De kan også udpege to suppleanter.

2. De ordinære medlemmer af og suppleanterne i udvalget udvælges blandt højtstående embedsmænd eller erfarne eksperter med meget stor viden om beskæftigelses- og arbejdsmarkedspolitikken i medlemsstaterne.

3. Medlemsstaterne og Kommissionen gør deres yderste for at opnå en ligelig fordeling mellem kønnene ved sammensætningen af udvalget.

Artikel 4

Arbejdsmetoder

1. Udvalget vælger en formand blandt de medlemmer, der er udpeget af medlemsstaterne, for en toårig periode. Formanden kan genvælges én gang for en periode på yderligere to år. Udvalget kan i behørigt begrundede tilfælde med henblik på at sikre effektiviteten og kontinuiteten i sit arbejde beslutte at forlænge formandens mandatperiode med op til otte måneder. Formanden kan samlet varetage funktionen i op til fire år og otte måneder.

2. Formanden bistås af fire næstformænd, hvoraf to vælges af udvalget blandt dets medlemmer for en toårig periode, der kan forlænges én gang. Den tredje næstformand repræsenterer den medlemsstat, der har formandskabet i Rådet. Den fjerde næstformand repræsenterer den medlemsstat, der efterfølgende vil få formandskabet.

3. Formanden delegerer sin stemmeret til sin suppleant.

4. Formanden indkalder til møde i udvalget, enten på eget initiativ eller på anmodning af et flertal af udvalgets medlemmer.

5. Udvalget fastsætter selv sin forretningsorden.

6. Udgifter refunderes i overensstemmelse med de gældende administrative bestemmelser.

7. Kommissionen stiller passende analytisk og organisatorisk støtte til rådighed for udvalget. Kommissionen udpeger en af sine medarbejdere til sekretær. Sekretæren og de medarbejdere, der bistår denne, handler efter instruks fra udvalget, når de bistår udvalget i at udføre sine opgaver. Sekretæren holder kontakt med Rådets generalsekretariat om afholdelse af møder.

8. Når det er hensigtsmæssigt, samarbejder udvalget med andre relevante organer og udvalg, der er beskæftiget med forhold vedrørende den sociale og økonomiske politik, som f.eks. Udvalget for Social Beskyttelse, Det Økonomiske og Finansielle Udvalg, Udvalget for Økonomisk Politik, Uddannelsesudvalget og bestyrelsen for det europæiske netværk af offentlige arbejdsformidlinger.

Artikel 5

Arbejdsgrupper

1. Udvalget kan overlade behandlingen af særlige spørgsmål til suppleanterne eller kan nedsætte arbejdsgrupper med dette formål. Formandsposten for en sådan arbejdsgruppe varetages enten af en næstformand i udvalget, et ordinært medlem af eller en suppleant i udvalget, en tjenestemand fra Kommissionen eller et medlem af selve arbejdsgruppen, der udnævnes af udvalget.

2. Kommissionen stiller passende analytisk og organisatorisk støtte til rådighed for arbejdsgrupperne.

3. Arbejdsgrupperne kan anmode eksperter om bistand.

4. Udvalget kan ligeledes nedsætte fælles arbejdsgrupper med andre udvalg eller organer, hvis styrelsesregler fastsættes i fællesskab.

Artikel 6

Høring af arbejdsmarkedets parter

Under udøvelsen af sit mandat hører udvalget arbejdsmarkedets parter. I denne forbindelse etablerer det kontakter med de arbejdsmarkedsparter, der er repræsenteret i det sociale trepartstopmøde om vækst og beskæftigelse.

Artikel 7

Overgangsbestemmelser

Mandatperioden for et medlem, der er valgt i overensstemmelse med artikel 3 i afgørelse 2000/98/EF, løber indtil udgangen af denne mandatperiode som fastsat i overensstemmelse med artikel 4 i nærværende afgørelse. Datoen for indledningen af en sådan mandatperiode anses for at være datoen for den udvælgelse, der har fundet sted i overensstemmelse med artikel 3 i afgørelse 2000/98/EF.

Artikel 8

Ophævelse

Afgørelse 2000/98/EF ophæves med virkning fra datoen for det første møde i udvalget, efter at nærværende afgørelse er trådt i kraft. Dette møde finder sted senest fire måneder efter datoen for vedtagelse af nærværende afgørelse.

Artikel 9

Ikrafttræden

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 11. maj 2015. På Rådets vegne J. DŪKLAVS Formand

(1) Rådets afgørelse 2003/174/EF af 6. marts 2003 om et socialt trepartstopmøde om vækst og beskæftigelse (EUT L 70 af 14.3.2003, s. 31).

(2) Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (EFT L 209 af 2.8.1997, s. 1).

(3) Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (EUT L 306 af 23.11.2011, s. 25).

(4) Rådets afgørelse 2000/98/EF af 24. januar 2000 om nedsættelse af et beskæftigelsesudvalg (EFT L 29 af 4.2.2000, s. 21).